รัฐบาลไทย-ข่าวทำเนียบรัฐบาล-ประชุมสภาการศึกษา
วันพุธที่ 4 ธันวาคม 2562
ประชุมสภาการศึกษา
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ เป็นประธานการประชุมสภาการศึกษา ครั้งที่ 4/2562
เมื่อวันศุกร์ที่ 29 พฤศจิกายน 2562 นายณัฏฐพล ทีปสุวรรณ รัฐมนตรีว่าการกระทรวงศึกษาธิการ เป็นประธานการประชุมสภาการศึกษา ครั้งที่ 4/2562 โดยมีนายสุภัทร จําปาทอง เลขาธิการสภาการศึกษา พร้อมด้วยกรรมการสภาการศึกษาและผู้ทรงคุณวุฒิ เข้าร่วมการประชุม ณ ห้องประชุมกําแหง พลางกูร สํานักงานเลขาธิการสภาการศึกษา (สกศ.) โดยที่ประชุมได้หารือการดําเนินงานด้านต่าง ๆ ซึ่งมีสาระสําคัญสรุป ดังนี้
ที่ประชุมรับทราบรายงานความก้าวหน้าการดําเนินงานศูนย์กลางข้อมูลด้านการศึกษา กระทรวงศึกษาธิการ (Education Data Center: EDC) โดยมีการเชื่อมโยงข้อมูลด้านการศึกษา จากหน่วยงานภายในและภายนอกกระทรวงศึกษาธิการ ประกอบด้วยฐานข้อมูลที่สําคัญ 5 ด้าน คือ ฐานข้อมูลนักเรียน ฐานข้อมูลผู้สําเร็จการศึกษา ฐานข้อมูลครูและบุคลากรทางการศึกษา ฐานข้อมูลบุคลากรอื่น และฐานข้อมูลสถานศึกษา ทั้งนี้ จะมุ่งเน้นการเชื่อมโยงข้อมูลของทุกหน่วยงานให้มีความเป็นเอกภาพ และเป็นไปในทิศทางเดียวกัน เพื่อนําข้อมูลไปใช้ประโยชน์ในการพัฒนาการศึกษาอย่างครอบคลุมทั่วประเทศ
พร้อมทั้งรับทราบรายงานผลการจัดงาน STAR STEMS พลเมืองดี วินัยเด่น 2562: ดาวเดียวกันไปด้วยกัน ซึ่งคณะอนุกรรมการสภาการศึกษาเฉพาะกิจ ด้านการสร้างพลเมืองดี มีวินัย ภูมิใจในชาติ ได้เริ่มดําเนินการตั้งแต่ช่วงเดือนพฤษภาคม 2561 – ตุลาคม 2562 โดยมีภารกิจในการจัดการเรียนรู้ตามแนวคิด “STAR STEMS” สร้างพลเมืองดี มีวินัย ให้เป็นรูปธรรม ซึ่งดําเนินงานในสถานศึกษาต้นแบบ 4 แห่ง พร้อมสร้างความร่วมมือกับสถานประกอบการ จํานวน 53 แห่ง โดยผลการจัดการเรียนรู้ดังกล่าว ทําให้เกิดการสร้างความเท่าเทียมทางการศึกษา พร้อมปฏิรูปคุณภาพการศึกษาผ่านกระบวนการพัฒนาคุณลักษณะอันพึงประสงค์ด้วยนวัตกรรมแบบไทย ที่สามารถตอบโจทย์ยุทธศาสตร์ชาติ สอดคล้องนโยบายรัฐบาลและกระทรวงศึกษาธิการ
นอกจากนี้ กรรมการสภาการศึกษาได้รายงานการศึกษาดูงานของกรรมการสภาการศึกษา ณ จังหวัดสระแก้วและจังหวัดฉะเชิงเทรา เมื่อวันที่ 11 – 12 กันยายน 2562 ให้ที่ประชุมรับทราบ โดยได้ลงพื้นที่รับฟังสภาพปัญหา และหารือแนวทางการแก้ไขปัญหากับคนในชุมชน อาทิ จํานวนนักเรียนอาชีวศึกษาที่มีน้อยกว่านักเรียนสายสามัญ ในสัดส่วน 30 ต่อ 70 ทําให้สถาบันอาชีวศึกษาเอกชนบางแห่งปิดตัวลง, ข้อมูลด้านความต้องการกําลังคนอาชีวศึกษายังไม่สมบูรณ์ ส่งผลต่อการวางแผนรับนักเรียนในสาขาที่เป็นความต้องการของตลาดแรงงาน, ปัญหาด้านภาษาและการสื่อสารระหว่างนักเรียนกัมพูชากับครูชาวไทย, การขาดแคลนอัตรากําลังครูในสาขาต่าง ๆ, การขาดแคลนอาคารเรียน เครื่องมือ อุปกรณ์ และสื่อการเรียนการสอน เป็นต้น
ทั้งนี้ ที่ประชุมได้หารือความก้าวหน้าการดําเนินงาน มาตรฐานการศึกษาของชาติ พ.ศ. 2561 ตามมติคณะรัฐมนตรี รวมทั้งผลการรับฟังความเห็นต่อร่างพระราชบัญญัติการศึกษาแห่งชาติ พ.ศ. ... โดย รมว.ศึกษาธิการ เปิดเผยภายหลังการประชุมว่า จากการที่คณะรัฐมนตรีและที่ประชุมกรรมการสภาการศึกษา ได้มอบหมายให้ สกศ. จัดการประชุมรับฟังความคิดเห็น ร่างพระราชบัญญัติการศึกษาแห่งชาติ พ.ศ. ... สกศ. จึงได้จัดประชุมรับฟังความคิดเห็นจากผู้มีส่วนได้ส่วนเสีย และผู้ทรงคุณวุฒิ จํานวน 5 ครั้ง ซึ่งดําเนินการตั้งแต่เดือนกันยายน – ตุลาคม 2562 พร้อมทั้งรับฟังความคิดเห็นผ่านเว็บไซต์ สกศ. โดยผลสรุปการรับฟังความคิดเห็นนี้ ย่อมมีทั้งผู้ที่เห็นด้วยและไม่เห็นด้วยในเรื่อง ๆ อย่างไรก็ตาม กระทรวงศึกษาธิการจะพิจารณารายละเอียดข้อมูลที่ได้รับ จากการแสดงความคิดเห็นและข้อเสนอแนะตามความเหมาะสม เพื่อเสนอให้สํานักงานคณะกรรมการกฤษฎีกา พิจารณาตามขั้นตอนของกฎหมายต่อไป ซึ่งคาดว่าจะดําเนินการให้แล้วเสร็จภายในปี 2562 นี้
อรพรรณ ฤทธิ์มั่น : สรุป
นวรัตน์ รามสูต: เรียบเรียง
ยุทธพงศ์ เลือกกลั่นดี: ถ่ายภาพ
กลุ่มประชาสัมพันธ์ สร.ศธ.: รายงาน